TARYBOS SPRENDIMAS
2005 m. gruodžio 20 d.
dėl Europos bendrijos ir Jordanijos Hašimitų Karalystės susitarimo pasikeičiant laiškais dėl abipusių liberalizavimo priemonių ir iš dalies keičiančio EB ir Jordanijos asociacijos susitarimą bei pakeičiančio to susitarimo I, II, III ir IV priedus bei 1 ir 2 protokolus sudarymo
(2006/67/EB)
EUROPOS SĄJUNGOS TARYBA,
atsižvelgdama Europos bendrijos steigimo sutartį, ypač į jos 133 straipsnį kartu su jos 300 straipsnio 2 dalies pirmosios pastraipos pirmuoju sakiniu,
atsižvelgdama į Komisijos pasiūlymą,
kadangi:
(1)
Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Jordanijos Hašimitų Karalystės asociaciją (1) (toliau - Asociacijos susitarimas), įsigaliojusio 2002 m. gegužės 1 d., 15 straipsnyje nustatyta, kad Bendrija ir Jordanija palaipsniui vis labiau liberalizuoja tarpusavio prekybą žemės ūkio produktais. 10 straipsnio 1 dalies c punkte nustatyta, kad žemės ūkio produktams taikomos nuostatos mutatis mutandis taikomos ir perdirbtų žemės ūkio produktų žemės ūkio sudedamosioms dalims. 17 straipsnio 1 dalyje nustatyta, kad nuo 2002 m. sausio 1 d. Bendrija ir Jordanija vertina padėtį, siekdamos nustatyti liberalizavimo priemones, kurias Bendrija ir Jordanija turi taikyti nuo 2003 m. sausio 1 d., vadovaudamosi didesnio prekybos žemės ūkio produktais liberalizavimo tikslu.
(2)
ES ir Jordanijos asociacijos taryba Rekomendacija Nr. 1/2005 (2) parėmė Europos kaimynystės politikos veiksmų planą, kuris apima konkrečias nuostatas dėl tolesnio prekybos žemės ūkio produktais ir perdirbtais žemės ūkio produktais liberalizavimo.
(3)
Komisija Bendrijos vardu dalyvavo derybose dėl Susitarimo pasikeičiant laiškais turėdama tikslą įterpti į Asociacijos susitarimą naujus 11a ir 14a straipsnius ir pakeisti 17 straipsnio 1 dalį, taip pat pakeisti to susitarimo I, II, III bei IV priedus ir 1 ir 2 protokolus.
(4)
2005 m. birželio 23 d. parafuotą Susitarimą pasikeičiant laiškais reikėtų patvirtinti.
(5)
Šiam sprendimui įgyvendinti būtinas priemones reikėtų patvirtinti vadovaujantis 1999 m. birželio 28 d. Tarybos sprendimu 1999/486/EB, nustatančiu Komisijos naudojimosi jai suteiktais įgyvendinimo įgaliojimais tvarką (3),
NUSPRENDĖ:
1 straipsnis
Europos bendrijos ir Jordanijos Hašimitų Karalystės susitarimas pasikeičiant laiškais dėl abipusių liberalizavimo priemonių ir iš dalies keičiantis EB ir Jordanijos asociacijos susitarimą bei pakeičiantis to susitarimo I, II, III ir IV priedus bei 1 ir 2 protokolus patvirtinamas Bendrijos vardu.
Susitarimo pasikeičiant laiškais tekstas pridedamas prie šio sprendimo.
2 straipsnis
1 ir 2 protokolų įgyvendinimui būtinos priemonės patvirtinamos 3 straipsnio 2 dalyje numatyta tvarka.
3 straipsnis
1. Komisijai padeda Cukraus verslo vadybos komitetas, įsteigtas Reglamentu (EB) Nr. 1260/2001 (4), arba, jei reikia, kitų reglamentų dėl bendro rinkų organizavimo atitinkamomis nuostatomis įsteigti komitetai arba Muitinės kodekso komitetas (toliau - Komitetas), įsteigtas Reglamento (EEB) Nr. 2913/92 (5) 248a straipsniui.
2. Tais atvejais, kai daroma nuoroda į šią dalį, taikomi Sprendimo 1999/468/EB 4 ir 7 straipsniai.
Sprendimo 1999/468/EB 4 straipsnio 3 dalyje nustatytas terminas - vienas mėnuo.
3. Komitetas priima savo darbo tvarkos taisykles.
4 straipsnis
Tarybos pirmininkas įgaliojamas paskirti asmenį (-is), įgaliotą (-us) pasirašyti Bendriją įpareigojantį Susitarimą pasikeičiant laiškais.
5 straipsnis
Šis sprendimas skelbiamas Europos Sąjungos oficialiajame leidinyje.
Priimta Briuselyje, 2005 m. gruodžio 20 d.